Candy Benson het ŉ nuwe uitkyk op die lewe | Maroela Media
Candy Benson. Foto: Verskaf
Benson sê sy wil met haar nuwe musiek ŉ boodskap van hoop gee ná sy onlangs vasgestel het sy het nie Crohn se siekte nie.
“Ek het vir ŉ groot deel van laas jaar en vanjaar geglo ek het dié ongeneeslike siekte. Die medikasie het my egter altyd so siek gemaak. Omdat ek onraad vermoed het, het ek vier ander dokters gaan spreek.”
Sy vertel dis eers met ŉ onlangs besoek aan die spesialis dat sy gehoor het die diagnose was verkeerd. Sy wag nog vir die volgende diagnose, maar alle aanduidings dui daarop dat dit galstene is.
Candy sê dié diagnose het haar anders na die lewe laat kyk. Sy is in 2015 geweldig geïnspireer deur dansers in rolstoele wat sy tydens ŉ opname van die oggend-televisieprogram, Espresso, ontmoet het.
Een van dié dansers, Chaeli Mycroft, is die einste vrou wat die Chaeli Veldtog van stapel gestuur het en die eerste vroulike kwadrupleeg wat berg Kilimandjaro aangedurf het. Mycroft se wilskrag en ywerigheid het dié sanger so geïnspireer dat sy besluit het om die dansers in haar nuwe musiekvideo, getiteld “Niks Kan My Keer Nie”, te laat verskyn.
Candy vertel haar hernude uitkyk op die lewe is te danke aan mense met ongeneeslike siektes wat daagliks uitdagende lewenservarings oorkom het en met nuwe hoop leef.
“Tel jouself op, stof jouself af en begin van voor af. Moenie wag vir dinge om te gebeur nie, skep vir jouself geleenthede en moet nooit moed opgee wat jou drome betref nie. ’n Mens weet nooit wie ŉ boodskap van hoop benodig nie,” het sy vertel.
Haar eerste album het in 2013 op die rakke verskyn en haar ŉ benoeming vir nuwe kunstenaar van die jaar by die Ghoema-musiektoekenningsgeleentheid besorg. Verskeie treffers soos “With You” het op radiostasies soos Jakaranda FM se toptrefferlys gepronk.
Die sanger het ook onlangs verloof geraak. “Ek voel so geseën. Dit was tydens ŉ karaoke-partytjie by my ouerhuis. Ek is verloof, verlief en ek voel meer gesond as ooit. Ek dank die Here daarvoor.”
Besoek Candy Benson se webwerf.
Wali Kruger · 3 jaar gelede
Sjoe Candy. Bly die pragtige jong vrou wat jy is. Maak nie saak wat nie jy is tops en nr 1. In baie mense tieners self ouer mense se harte diep in gekruip… Wens jou alle sukses, gesondheid en voorspoed toe.